
Uznesenie Okresný súd v Prievidzi vo veci starostlivosti o maloletého A. B., nar. XX.XX.XXXX, dieťa rodičov: matky C. D., nar. XX.XX.XXXX, bytom D. E. E. XXX, otca F. B., nar. XX.XX.XXXX, bytom G. XX/XX, C., o návrhu H. D., nar. XX.XX.XXXX, bytom I. XX/X, C., na nariadenie neodkladného opatrenia, takto rozhodol: Návrh navrhovateľky na nariadenie neodkladného opatrenia z a m i e t a. odôvodnenie: 1. Sestra maloletého dieťaťa sa podaným návrhom domáha nariadenia neodkladného opatrenia, ktorým by bol maloletý zverený do jej náhradnej osobnej starostlivosti, nakoľko je maloletý v Reedukačnom centre J. K., kam ho chodí navštevovať raz za dva mesiace. Maloletý je kvôli matke od malička prehadzovaný z ústavu do ústavu, nie je najlepšie dieťa, ale nezaslúži si byť v reedukačnom centre. Chcela by ho do svojej starostlivosti, vytvorila si na to podmienky, keďže maloletý svoje umiestnenie momentálne nezvláda a z reedukačného centra ušiel. Je na ulici a nechce sa tam vrátiť. 2. Podľa § 2 ods. 1 Civilného mimosporového poriadku (ďalej len ,,CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 3. Podľa § 324 ods. 1 Civilného sporového poriadku (ďalej len ,,CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 4. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 5. Podľa § 329 ods. 1 veta prvá CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 6. Podľa § 367 ods. 1 až 4 CMP, neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do striedavej osobnej starostlivosti. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 7. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 8. Neodkladné opatrenie nariadené či už pred začatím konania vo veci samej alebo po jeho začatí je jedným zo zabezpečovacích inštitútov v civilnom procese a jeho zabezpečovacia funkcia sa prejavuje najmä v schopnosti zabrániť dočasnou a provizórnou úpravou nepriaznivým následkom, ktoré by mohli pred začatím konania alebo už v začatom konaní nastať. Pri nariaďovaní neodkladného
opatrenia prevláda požiadavka rýchlosti nad požiadavkou úplnosti skutkových zistení. V dôsledku toho súd nezisťuje všetky tie skutočnosti, ktoré má mať zistené pred vydaním konečného rozhodnutia. Skutočnosti, z ktorých sa vyvodzuje dôvodnosť nariadenia neodkladného opatrenia, nemusia byť preukázané dôkazmi. Zákon z tohto dôvodu ani nepredpokladá, že by pri rozhodovaní o neodkladnom opatrení mal súd vykonávať dokazovanie. Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť na toto dočasné opatrenie, aspoň osvedčené. Miera osvedčenia sa riadi danou situáciou, najmä naliehavosťou jej riešenia. Dôvodom na odovzdanie maloletého dieťaťa do starostlivosti druhého z rodičov alebo do starostlivosti toho, koho označí súd, alebo do striedavej osobnej starostlivosti, je skutočnosť, že to vyžaduje záujem maloletého dieťaťa. Záujem maloletého je jedným z predpokladov, na základe ktorých môže súd nariadiť neodkladné opatrenie 9. Súd návrh sestry maloletého na nariadenie neodkladného opatrenia nepovažoval za dôvodný, pretože z existujúceho stavu neboli zistené také skutočnosti, ktoré by osvedčovali nutnosť bezodkladnej úpravy vzťahov k maloletému dieťaťu nariadením neodkladného opatrenia za účelom dočasnej ochrany záujmov dieťaťa. 10. Sestra maloletého v návrhu uviedla, že maloletý je v súčasnosti umiestnený v Reedukačnom centre J. K., kde však nie je spokojný a psychicky to nezvláda, preto odtiaľ ušiel. Kvôli ich matke nemal stály domov a striedal počas svojho života rôzne zariadenia, v súčasnosti vytvorila podmienky, aby mohol bývať u nej. Súd poukazuje na to, že v konaní vedenom na tunajšom súde, pod sp.zn. 11P/54/2024, bolo rozhodnuté rozsudkom, č.k. 11P/54/2024-130, zo dňa 31.03.2025, v spojení s opravným uznesením, č.k. 11P/54/2024-132, zo dňa 15.04.2025, tak, že bola nad maloletým nariadená ústavná starostlivosť, ktorá sa realizuje v Reedukačnom centre K., a zároveň bolo rozhodnuté o výške vyživovacej povinnosti matky aj otca maloletého. V L. M. K. je maloletý umiestnený na základe neodkladného opatrenia tunajšieho súdu od 9.12.2024. V tomto konaní súd skúmal aktuálne pomery u rodičov maloletého, sledujúc najlepší záujem maloletého, pretože žiaden z rodinných príslušníkov neprejavil záujem o zverenie maloletého do svojej starostlivosti. Z podnetu Úradu práce, sociálnych vecí a rodiny Prievidza (ďalej len ,,ÚPSVaR Prievidza“), z 31.05.2024, vyplýva, že navrhovateľka sa vyjadrila, že nemá vytvorené podmienky na to, aby mohla maloletému zabezpečovať náhradnú starostlivosť. Matka, aj Okresná prokuratúra Prievidza, na pojednávaní, uskutočnenom dňa 31.03.2025, vyslovila súhlas s nariadením ústavnej starostlivosti nad maloletým. Pri rozhodovaní o nariadení ústavnej starostlivosti taktiež bral súd do úvahy aj fakt, že maloletý prejavoval do doby umiestnenia do Reedukačného centra K. problematické správanie, či už vymeškávanie zo školskej dochádzky, nerešpektovanie pravidiel v CDR Prievidza, pracovisko Handlová, opakované užívanie návykových látok, trestnú činnosť. ÚPSVaR Prievidza na pojednávaní dňa 31.03.2025 uviedol, že aktuálne je maloletému v Reedukačnom centre K. poskytovaná odborná, sociálna, ako aj emocionálna pomoc. Je zrejmé, že výchova maloletého je vážne narušená v prípadoch, keď sa negatívne vplyvy výchovného prostredia prejavujú v negatívnom správaní maloletého dieťaťa, rodičia teda prevažne zo subjektívnych dôvodov nezabezpečili výchovu dieťaťa alebo nezvládli výchovu dieťaťa, prípadne predchádzajúce výchovné opatrenia sa minuli účinkom. 11. S poukazom na vyššie uvedené skutočnosti, podľa názoru súdu, nevznikla potreba dočasnej úpravy pomerov maloletého dieťaťa, v súlade s návrhom sestry maloletého na nariadenie neodkladného opatrenia. Nebolo zistené ohrozenie záujmu, života alebo zdravia dieťaťa, pre ktoré by bolo potrebné formou neodkladného opatrenia vo veci rozhodnúť. 12. Vzhľadom na vyššie uvedené skutočnosti bol súd toho názoru, že navrhovateľka neosvedčila existenciu podmienok pre nariadenie požadovaného neodkladného opatrenia, neosvedčila, že by bolo nutné bezodkladne upraviť pomery maloletého dieťaťa jeho dočasným zverením do náhradnej osobnej starostlivosti. Aktuálne je o dieťa riadne postarané v Reedukačnom centre K.. Z vyššie uvedených dôvodov súd preto návrh na nariadenie neodkladného opatrenia bez výsluchu strán a bez nariadenia pojednávania podľa § 328 ods. 1 CSP zamietol. 13. Súd záverom uvádza, že aj keď návrh na nariadenie neodkladného opatrenia ako nedôvodný zamietol, pretože nemal v konaní preukázané, že je potrebné bezodkladne upraviť pomery týkajúce sa
maloletého, navrhovateľka si v budúcnosti bude môcť podať na súd návrh na začatie konania vo veci samej. Poučenie: Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v troch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Neodkladné opatrenie zanikne, ak uplynul čas, na ktorý bolo nariadené (§ 333 CSP). Súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené (§ 363 CMP).

